Къалэн нэхъыщхьэхэм я щыщ зы
Налшык къалэм щекIуэкIа кинофестивалыр зэхуащIыжыным и пэ къихуэу, абы хэтахэм республикэм и журналистхэр яIущIащ.
УФ-м и Кинематографистхэм я зэгухьэныгъэм и секретарь Новожилов Сергей кинофестивалыр зэрекIуэкIар къыщызэщIикъуэжым зыубгъуауэ къытеувыIащ артистхэм а махуэхэр республикэм зэрыщагъэкIуам, ахэр зыхэта зэIущIэ щхьэпэхэр къызэрызэрагъэпэщам, щIыпIэ дахэхэм зэрызыщагъэпсэхуам, Къэбэрдей-Балъкъэрым и Iэтащхьэр къазэрыIущIам, нэгъуэщIхэми.
— Киногъуазджэм и махуэшхуэ хъуа мы кинофестивалым иджыри къыпытщэну, зедгъэубгъуну сыщогугъ. Кавказ Ищхъэрэм кином зыщегъэужьыныр къэралым и щэнхабзэ IэнаIэм и къалэн нэхъыщхьэхэм ящыщ зыуэ къонэж. Къыхэзгъэщыну сыхуейт фи щIыналъэм и дахагъэр телъыджэ зэрытщыхъуар. Дежьэжми, гукъэкIыж IэфIхэр здэтхьынущ, — жиIащ Новожиловым.
Фестивалым и хьэщIэхэу УФ-м и цIыхубэ артистхэу Ливанов Аристархрэ Прыгунов Леврэ, УФ-м щIыхь зиIэ и артисткэ Яковлевэ Маринэ, СССР-м щIыхь зиIэ и артисткэ Шевчук Иринэ, театрымрэ киномрэ я артистхэу Макеевэ Анастасие, Гимадеев Наил, Колосов Максим, Залакс Эдийс (Латвие), Деннис Мур, Мускарэ Ирен (Италие), режиссёрхэу Параджанов Георгийрэ Щегольков Владимиррэ (Урысей), Абдыкалыков Мирлан (Къыргъыз), адыгэхэм (шэрджэсхэм) ятеухуа фильм зыбжанэ зи Iэдакъэ къыщIэкIа продюсер, режиссёр, сценарист Нэгъаплъэ Аскэрбий, кинокритик, документальнэ фильм зыбжанэ зи Iэдакъэ къыщIэкIа Шемякин Андрей, УФ-м и Кинематографистхэм я зэгухьэныгъэм жэуап зыхь и секретарь Калинин Михаил сымэ, нэгъуэщIхэми журналистхэр хагъэгъуэзащ зэхыхьэм и мыхьэнэм, гукъыдэжрэ дэрэжэгъуэрэ къазэрыритам, я лэжьэгъу куэд къызэрацIыхуам, киногъуазджэм дуней псом зэрызыщиужьым.
Фестивалым и программэм и унафэщI Жуковэ Александрэ тепсэлъыхьащ дунейпсо кинофестивалым щагъэлъэгъуэну фильмхэр Кавказым щыпсэу лъэпкъхэм я деж щызекIуэ хабзэхэм нэхъ пэгъунэгъуу къызэрыхахам.
Кинофестивалым хэтахэм журналистхэр зыщIэупщIахэм жэуап иратащ. Режиссёрхэм псом хуэмыдэу гуапэ ящыхъуащ фильмхэм еплъыну цIыхушхуэ къызэрекIуэлIар, я лэжьыгъэхэм щIэупщIэ зэраIар, ахэр къазэрыщыхъуам теухуауэ епсэлъэну Iэмал зэраIар.
КъБР-м щэнхабзэмкIэ и министр Къумахуэ Мухьэдин зэхыхьэр къазэрехъулIар жиIащ икIи ар къызэзыгъэпэщахэмрэ абы хэтахэмрэ псалъэ гуапэхэр яхужиIащ.
МЫЩХЪУЭЖ Лалусэ.
Сурэтхэр Елъкъэн Артур трихащ.
